The World at War
Svet u ratu () je britanska dokumentarna serija o Drugom svetskom ratu. Serija je premijerno emitovana 1973-74. U vreme prvog prikazivanja bila je najskuplja britanska serija svih vremena sa troškovima od 900.000 funti (danas odgovarara sumi od oko 15 miliona dolara). Tvorac i producent serije jeste Džeremi Ajzaks, a narator glumac Lorens Olivije.

Svet u ratu smatra se jednom od najboljih dokumentarnih serija čija je tema Drugi svetski rat i predstavlja dragulj britanske televizijske istorije. Serija je od svog nastanka hvaljena zbog svežeg prikaza vojne istorije s jedne i živog prikaza tragedija, slavnih i sramnih dela vojnika, mornara, pilota, žrtava i običnih ljudi u vihoru velikog svetskog sukoba s druge strane.

O seriji 

Svet u ratu je nastao na osnovu 4 godine pretraživanja arhivskih snimaka Drugog svetskog rata. Specifičnost serije je korišćenje retkog materijala u boji. Po formatu (26 epizoda koje traju oko 50 minuta) Svet u ratu podseća na stariji britanski dokumentarac Veliki rat ( iz 1964.

Arhivski snimci su upotpunjeni naracijom, savremenim snimcima kao i intervjuima sa svedocima rata - visokim oficirima kako savezničkih sila tako i sila Osovine, vojnicima, političarima i običnim ljudima. Među njima su i Ministar naoružanja Trećeg rajha Albert Šper, admiral flote i poslednji kancelar rajha, Karl Denic, veliki holivudski glumac i ratni pilot Džejms Stjuart, ratni ambasador Sjedinjenih Država u Moskvi i Londonu, Averel Hariman, general vazdušnih snaga SAD, Kurtis Lemej, zapovednik savezničkih snaga u jugoistočkoj Aziji, Lord Mauntblaten od Burme, japanski pilot učesnik napada na Perl Harbur, Micuo Fušida, pilot aviona iz kog je bačena prva atomska bomba u istoriji rata, Pol Tibets, američki istoričar Stiven Ambroz. Tvorac serije, Džeremi Ajzaks, u specijalnom programu „Pravljenje Sveta u ratu“ (uključen u DVD izdanja) naglašava da su prioriteti bili intervjui sa preživelim pomoćnicima i saradnicima pre nego sa samim vodećim ličnostima rata. Pri tome je naročito značajan i sa značajnim teškoćama napravljen intervju sa ađutantnom Hajnnriha Himlera, Karlom Volfom, tokom kog je intervjuisani svedočio o prisustvovanju masovnom ubistvu zajedno sa Himlerom. Serija nije dotakla neke od podataka koji su u vreme stvaranja još uvek bili državne tajne, kao što su činjenice o uspesima u dešiifrovanju neprijateljskih depeša od strane Saveznika.

Serija je na listi 100 najboljih britanskih televizijskih programa svih vremena Britanskog Instituta za Film iz 2000. godine zauzela 19. mesto. Doživela je reprizna emitovanja širom sveta (te i u Srbiji), kao i brojna DVD izdanja, te su po njoj napisane i dve knjige (iz 1973. i 2007).

Rukovodstvno Sovjetskog Saveza nije bilo zadovoljno zastupljenošću materijala o učešću Sovjeta u Drugom svetskom ratu, te je kao rezultat zajedno sa američkim partnerima snimljen dokumentarac po ugledu na Svet u ratu čija je jedina tema ratno iskustvo Sovjetskog Saveza - Nepoznati rat (; ).

Epizode 

Serija se sastoji od 26 epizoda. Od toga je 15 epizoda posvećeno velikim bitkama i vojnim kampanjama izdovjenim prema preporuci Nobla Franklanda, bivšeg direktora Imperijalnog Ratnog muzeja, čiji je savet potražio producent Džeremi Ajzaks prilikom stvaranja serije. Preostalih 11 epizoda posvećeno je temama ne vezanim za rat direktno, kao što je nastanak i uspon nacističke Nemačke, žibvot za vreme rata u Britaniji, Nemačkoj i Holandiji, Holokaust.

Prva epizoda počinje mračnim opisom masakra koji su počinili pripadnici Vafen-SS formacija u francuskom selu Oradur-sur-Glan. Isti događaj pomenut je i na kraju 26. epizode uz sugestivni poslednji komentar Lorensa Olivijea, „ne zaboravimo“.

Reference

Spoljašnje veze 
 Svet u ratu

Dokumentarne TV-serije
Britanske TV-serije